Skroz

Skroz je bosanskohercegovačka pop, rock grupa iz Sarajeva, Bosna i Hercegovina. Do sada su izdali 3 studijska albuma, a širu popularnost su stekli objavom hit-pjesama Srušio sam stan, Sve sam jači i Vila.

 Historija 
Ideja grupe je nastala još početkom 90-tih godina, a kao dio te ideje su bili mladi muzičari, Adnan Šaran i Dejan Ostojić. Zbog ratnih dešavanja, grupa ostaje kao ideja, sve do sredine 1996. godine. Grupa je oformljena 1996. godine od strane nekolicine sarajevskih muzičara; Adnan Šaran (vokal), Nedžad Mulaomerović (bubanj), Mirza Suljagić (bas), Sloven Anzulović (gitara), tada inače članovi Zabranjenog pušenja i Top Liste Nadrealista. Prve nastupe su imali u Sarajevu po lokalnim klubovima, da bi grupa krajem 1997. godine dobila svoje ime "Skroz", te se u decembru te iste godine prvi put pojavljuju u medijima sa pjesmom Godina nova.

 Karijera 
 Prva postava grupe (1996-2001.) 
Početkom 1998. godine, bendu se priključuje basista Dejan Ostojić, koji u vrijeme dolaska nije svirao svoj matični instrument, već je u formi klavijaturiste zauzeo mjesto u bendu. Skroz je bio formiran i tadašnju postavu su činili Adnan Šaran, Nedžad Mulaomerović, Mirza Suljagić, Sloven Anzulović i Dejan Ostojić. Uslijedile su pripreme za prvi album. Prvi nastup Skroza bio je u Sloveniji u okviru festivala "Rock Otočec" 1998. godine gdje su premijerno odsvirali materijal koji će se kasnije naći na njihovom prvom albumu. Nakon toga uslijedilo je niz nastupa širom regije u okviru turneje Zabranjenog pušenja.

 Album Skroz (2000) 
Krajem 1998. godine, grupa Skroz po postignutom dogovoru sa producentom Zlajom Hadžićem odlazi u Holandiju na snimanje njihovog prvog albuma. Snimljeno je 14 pjesama u studiju u Amsterdamu od kojih će se 12 odabranih kasnije naći na albumu Skroz te se odlučuju na ugovor sa izdavačkom kućom Croatia Records  u čijem je aranžmanu, u Amsterdamu sredinom 1999. godine, urađena postprodukcija. Početkom 2000. Skroz objavljuje najavni singl, koji izlazi u maju iste godine pod etiketom Croatia recordsa i Tessa Audio. Album je najavila pjesma Sve sam jači postigavši u BiH uspjeh, te se dugo vremena zadržala na tv i radio top listama. Pjesma je bila prekretnica za tada mladi rock’n’roll band. Kada te droge spuste i Dobro mi došli također su singlovi sa spomenutog albuma. Nakon toga je uslijedila kraća pauza.

 Druga postava grupe (2001-2006.) 
Sloven Anzulović u ljeto 2001. napušta grupu, a na njegovo mjesto dolazi Dino Šukalo. Skroz zatim napušta i Mirza Suljagić. Tada na njegovo mjesto dolazi klavijaturista benda Dejan Ostojić, koji se nakon nekoliko godina vraća svom primarnom instrumentu - bas gitari. Umjesto njega kao klavijaturiste dolazi Nedžad Pođić, dotadašnji klavijaturista grupe Zabranjeno pušenje.

 Album Savršeni organizam (2004) 
U septembru 2002. gitarista Dino Šukalo  napušta grupu, a na njegovo mjesto dolazi Esad Bratović iz grupe Sikter, koji je u to vrijeme bio jedan od učesnika na koncertima Skroza i gost na prvom albumu. Grupa u konačnom sastavu započinje pripreme za drugi album. Snimanje novih pjesama trajalo je do sredine 2003. godine kada se materijal šalje u Amsterdam kod producenta Zlaje Hadžića. Drugi album grupe Skroz završen je početkom 2004, a objavljen je 28. augusta 2004. godine pod etiketom izdavačke kuće Menart. Prvi singl sa novog albuma bio je za pjesmu Super žena. Video spot za tu pjesmu radila je produkcijska kuća Pro.ba na čelu sa Redžinaldom Šimekom i Eminom Kujundžić, i nominiran je za bh. muzičku nagradu u kategoriji najboljih video spotova u 2004. godini. Likovno rješenje omota za Savršeni organizam uradila je Hana Zec, također nominacija za nagradu Davorin. Na albumu se našlo 15 pjesama autora Adnana Šarana, a na jednoj od njih gostuju Enes Zlatar - Bure iz grupe Sikter i Edo Maajka.

 Album Regija (2009) 
Grupa Skroz je naredne godine provela kroz koncertne aktivnosti. U datom periodu doživljavaju sve veću popularnost kod publike, a za to su zaslužne pjesme Srušio sam stan, te kasnije novi izdati singl Afganistan, za koju je snimljen i spot. Pola godine nakon toga, Skroz objavljuje još jedan samostalni singl, pjesmu pod nazivom Igraj Bosno za navijače za KK Bosna. 2007. godine uslijedile su pripreme za izdavanje trećeg albuma pod nazivom Regija. On je objavljen u aprilu 2009. godine za hrvatsko tržište za izdavačku kuću Menart. Album je sniman u sarajevskom muzičkom studiju MML. Gosti na albumu su Nedim Zlatar – Basheskia, Dino Šaran, Dragan Rokvić, Leo Šarić, Enes Zlatar – Bure i Enis Voloder. Originalno izdanje albuma pred kraj, nakon petominutne pauze, krije i skrivenu traku.

 Trenutna postava grupe (2009 - danas) 
U periodu nakon toga dešavaju se nove turbulencije, gdje grupu napušta Nedžad Pođić, a priključuju im se novi članovi Elvir Salčinović i Nino Škiljić. Trenutnu postavu grupe Skroz čine: Adnan Šaran (vokal, autor, tekstopisac), Dejan Ostojić (bas gitara), Nedžad Mulaomerović (bubnjevi), Elvir Salčinović (gitara) i Nino Škiljić (klavijature).

 Muzičke nagrade i nominacije 
 Grupa Skroz je 2005. godine osvojila nagradu Davorin za video spot – Super žena.

 Diskografija 
 Singlovi 
 Godina ova, godina nova - (1997)
 Afganistan – (2005)
 Igraj Bosno – (2006)
 Amerikanac – (2011)
 Raj – (2013)
 Ego – (2015)
 Vila – (2015)
 Izgubi me duet sa Velahavle - (2015)

 Albumi 
 Skroz – (2000) 
 Savršeni Organizam – (2004) 
 Regija – (2009) 

 Muzički spotovi 
 Sve sam jači – (1999.)
 Kada te droge spuste – (1999.)
 Srušio sam stan – (2005.) 
 Afganistan – (2006)
 Super žena – (2006.)
 Nevidljiv – (2009.)
 Regija – (2009)
 Amerikanac – (2011.)
 Raj – (2013)
 Magarac – (2013)
 Vila – (2015)
 Ego – (2015)
 Izgubi me duet sa Velahavle - (2015) 

 Članovi grupe 
 Adnan Šaran – vokal (1996. - sada) 
 Dejan Ostojić – klavijature/bas gitara (1996. - sada) 
 Esad Bratović – gitara (2002. - sada) 
 Nedžad Mulaomerović – bubnjevi (1996. - sada) 
 Elvir Salčinović – ritam gitara (2008. - sada) 
 Nino Škiljić – klavijature (2008. - sada) 

 Bivši članovi 
 Nedžad Pođić – klavijature (2001. - 2008.) 
 Sloven Anzulović – gitara (1996. - 2001.) 
 Mirza Suljagić – bas gitara (1996. - 2002.) 
 Dino Šukalo – gitara (2001. - 2002.) 

 Reference 

Vanjski linkovi
 Službena stranica

Kategorija:Bosanskohercegovačke muzičke grupe
Kategorija:Bosanskohercegovačke rok-grupe
Kategorija:Muzičke grupe osnovane 1996.